ΓΡΑΠΤΗ ΕΡΩΤΗΣΗ E-2101/96 υποβολή: Jan Mulder (ELDR) προς την Επιτροπή (26 Iουλίου 1996)

Θέμα: Εφαρμογή της θέσης του προϋπολογισμού Β1-381 (προϋπολογισμός 1995), μελέτη της Ευρωπαϊκής Επιτροπής για τη σκοπιμότητα ενός ευρωπαϊκού σήματος ποιότητας για τα αγροτικά προϊόντα

Με πρωτοβουλία του Ευρωπαϊκού Κοινοβουλίου, στον προϋπολογισμό του 1995 ένα μέρος από τα 10 εκατομμύρια Ecu της θέσης του προϋπολογισμού Β1-381 διατίθεται για την ανάπτυξη ενός ευρωπαϊκού σήματος ποιότητας για τα αγροτικά προϊόντα. Παρά τις επανειλημμένες αιτήσεις του Κοινοβουλίου, οι υπηρεσίες της Επιτροπής δεν φαίνεται να είναι διατεθειμένες να υλοποιήσουν την πρωτοβουλία του Κοινοβουλίου.

Σε απάντηση επιστολής της Επιτροπής Γεωργίας, ο Επίτροπος Fischler επιβεβαίωσε με επιστολή του στις 5 Οκτωβρίου 1995 (αναφορά SG(95) D/12447) ότι υποστηρίζει την πρωτοβουλία του Κοινοβουλίου. Αποσπάσματα από αυτήν την επιστολή. ...Η πρότασή σας να κατασκευασθούν τα σήματα ποιότητας μπορεί να διευκολύνει την Επιτροπή στην αποστολή της να γνωρίσει καλύτερα τις πρακτικές και τη συσσωρευμένη εμπειρία προς όφελος των κρατών μελών 7 έτσι θα δοθεί θετική συνέχεια στην πρόταση αυτή.

...Όσον αφορά την πρόταση «να επιβεβαιωθεί, ει δυνατόν, η θέσπιση κοινού ευρωπαϊκού σήματος ποιότητας για ορισμένα προϊόντα και αυτά με τον μεγαλύτερο αριθμό ενδιαφερομένων», συμφωνώ μαζί σας για το γεγονός ότι η πρόταση πρέπει να εξεταστεί σύντομα.

Τώρα, 9 μήνες αργότερα, δεν είναι ακόμα ξεκάθαρο, πόσο έχουν προχωρήσει οι υπηρεσίες της Επιτροπής στην εφαρμογή αυτής της υπόσχεσης. Τώρα που είναι σίγουρο ότι εξαιτίας της κρίσης με τη σπογγώδη εγκεφαλοπάθεια των βοοειδών, ο ευρωπαίος καταναλωτής απαιτεί ακόμα καλύτερη πληροφόρηση σχετικά με τη διατροφή του, θέλω να ρωτήσω τα ακόλουθα:

1. Τι μέτρα έχει λάβει εν γένει μέχρι τώρα η Επιτροπή, μετά την υπόσχεση του Επιτρόπου Fischler, που δόθηκε στις 5.10.1995;

2. Πόσο έχει προχωρήσει η Επιτροπή στην απογραφή των διαφόρων σημάτων ποιότητας των αγροτικών προϊόντων, στα κράτη μέλη;

3. Υπό το φως της κρίσης της σπογγώδους εγκεφαλοπάθειας των βοοειδών σχεδιάζει η Επιτροπή να αποφασίσει σύντομα για ένα σήμα ποιότητας το οποίο να ισχύει, για συγκρίσιμα πρότυπα, σε όλα τα κράτη μέλη της Ένωσης; Μπορεί η Επιτροπή να δώσει πληροφορίες κατά πόσο έχει προχωρήσει η ανάπτυξη αυτού του σήματος ποιότητας;

Απάντηση του κ. Fischler εξ ονόματος της Επιτροπής (12 Σεπτεμβρίου 1996)

Όπως αναφέρει το αξιότιμο μέλος του Κοινοβουλίου στην ερώτησή του, η Επιτροπή διαπίστωσε την αναγκαιότητα ύπαρξης ενός βιβλίου απογραφής των σημάτων ποιότητας στα διάφορα κράτη μέλη. Ωστόσο, μόλις τελευταία εξετάστηκε η δημιουργία ενός κοινοτικού σήματος ποιότητας.

Για να γίνει η δέσμευση αυτή πιο συγκεκριμένη, η Επιτροπή καθόρισε με ακρίβεια το περιεχόμενο του βιβλίου απογραφής θέτοντας παράλληλα δύο σημαντικούς στόχους: από τη μία πλευρά, να μελετηθούν σε βάθος τα ήδη υφιστάμενα διαφορετικά συστήματα στα κράτη μέλη και τα τελευταία στάδια εξέλιξής τους, και από την άλλη πλευρά, να πραγματωθούν οι προσδοκίες των κοινωνικο-οικονομικών φορέων του κλάδου των γεωργικών προϊόντων διατροφής από αυτά τα συστήματα.

Ως προς τις ανησυχίες που εξέφρασε το αξιότιμο μέλος του Κοινοβουλίου για τη διευκόλυνση της επιλογής των καταναλωτών, η στάση που θα τηρηθεί θα μεριμνά ιδίως για την αποφυγή των κινδύνων σύγχυσης σχετικά με τη φύση των εν λόγω σημάτων και των προδιαγραφών που πρέπει να πληρούν. Στις παραπάνω προδιαγραφές συγκαταλέγονται και αυτές που σχετίζονται με τις μεθόδους αγροτικής παραγωγής, τις οποίες υπογραμμίζει το αξιότιμο μέλος του Κοινοβουλίου, με αφορμή την κρίση που ξέσπασε στον τομέα των βοοειδών λόγω της σπογγώδους εγκεφαλοπάθειας.

Στην Επίσημη Εφημερίδα αριθ. C 226 της 3ης Αυγούστου 1996, δημοσιεύθηκε μία πρόσκληση υποβολής προσφορών σχετικά με τη δημιουργία του βιβλίου απογραφής, στην οποία εκτίθεται με λεπτομέρειες το περιεχόμενό τους.

Σχέδια κανονισμού για την ταυτοποίηση και την καταχώρηση των βοοειδών καθώς και για την ανάπτυξη σήματος για το βόειο κρέας και τα προϊόντα του βρίσκονται σε προπαρασκευαστικό στάδιο και θα εγκριθούν σύντομα από την Επιτροπή ως προτάσεις του Συμβουλίου. Οι κανονισμοί αυτοί θα διασφαλίζουν τη δυνατότητα προσδιορισμού προέλευσης των ζώων και του κρέατός τους, δημιουργώντας κατ' αυτόν τον τρόπο μία σταθερή βάση για την παρουσίαση του βόειου κρέατος και των προϊόντων που έχουν ως βάση το βόειο κρέας, τα οποία θα μπορούν να εμπιστεύονται οι καταναλωτές.